Isku tavoittelee kymmenen miljoonan euron säästöjä kehitysohjelmallaan, johon kuuluu myös henkilöstön vähennyksiä sekä pysyvästi että väliaikaisesti.

Iskun toimitusjohtaja Arto Tiitinen syyttää yhtiön tukalasta tilanteesta valtion ja kuntasektorin kilpailutuksia, joissa ulkomainen, halpa tuote voittaa kotimaiset kalusteet.

”Olemme tehneet Lahteen merkittävät investoinnit ja keskittyneet vastuullisuuteen. Tehtaamme muun muassa ei tarvitse ympäristölupia, koska käytämme vesiohenteisia liimoja. Tuotanto on keskitetty, kaikki tehdään yhdessä paikassa. Kalusteiden asennukset ja kuljetukset hoidetaan kaasuautoilla. Silti valtion ja kuntien hankinnoissa vain hinta ratkaisee”, Tiitinen paheksuu.

”Yrityspuolella arvostetaan vastuullisuutta, mutta julkisella puolella 80–90 prosentissa valintoja hinta ratkaisee. Verorahoilla tehtyjen hankintojen eurot ja työpaikat menevät Viroon, Liettuaan, Puolaan, Ukrainaan, Bosnia-Herzegovinaan ja Kiinaan. Juhlapuheissa kyllä puhutaan vastuullisuudesta.”

Lue seuraavaksi:

Iskun yt-neuvottelut koskevat koko henkilöstöä, eli 700:aa työntekijää. Tiitinen ei vielä arvioi, kuinka monta työtehtävää joudutaan lopettamaan.

Isku keskittää tuotantonsa yhteen tehtaaseen Lahdessa, nyt toimintaa on kahdessa kiinteistössä.

Viime vuonna perheyhtiö investoi tuotantoon ja järjestelmiin 30 miljoonaa euroa. Tiitisen mukaan yritys on menettänyt julkisten kilpailutusten tilauksia ulkomaisille yrityksille etenkin viime vuoden aikana.

Eino Vikström perusti Iskun Lahteen vuonna 1928. Yritys suunnittelee, valmistaa ja markkinoi kalusteita, palveluita sekä kokonaisvaltaisia sisustusratkaisuja.

Vuonna 2018 yhtiön liikevaihto oli 174 miljoonaa euroa.

Yhtiöllä on toimintaa useissa maissa, mutta tuotanto on keskitetty Lahteen.

Lue myös: